વેલ, આ વખતે તમે શું રિઝોલ્યુશન લેવા ઇચ્છો છો? એનો જવાબ આપો એ પહેલાં એ કહો કે, ગયા વર્ષે તમે શું રિઝોલ્યુશન લીધું હતું? યાદ આવ્યું કે એ પણ ભુલાઇ ગયું છે? ગયા વખતે લીધું હતું એ જ આ વખતે નથીને? હોઇ શકે. કંઇ વાંધો નહીં. એવું થાય. બધા સાથે એવું જ થતું હોય છે. બહુ ઓછા લોકો પોતાનું રિઝોલ્યુશન ટકાવી શકે છે. એક વિદ્વાને તો એવું કહ્યું હતું કે, જે ટકાવી શકે છે એણે તો મોટાભાગે રિઝોલ્યુશન લેવા જ નથી પડતા, કારણ કે એ લોકો દરેક બાબતમાં પહેલેથી જ સજાગ હોય છે. જોકે સારા બનવાના કે સારું કરવાના વિચાર કરવા એ પણ સારી બાબત છે.